钦定古今图书集成/理学汇编/文学典/第097卷 > 张淮〈陈体方陈韶〉
## 钦定古今图书集成/理学汇编/文学典/第097卷 > 张淮〈陈体方陈韶〉

按《列朝诗集》：淮字豫源，吴县人。少业举子，一试锁院
即弃去。家贫落魄，天才豪宕，顷刻千百言，见者辟易。
合肥徐志以诗自负，僩然谓吴无人，众中自夸苏台
览古之作，豫源破衣垢帽，援笔属和，徐意轻之，俄而
立成二章，皆出意表。徐噤不敢复言，明日遁去。尝燕
一富人家，牡丹盛开，主人谓曰：“子能用中峰梅花诗
韵赋百篇乎？”豫源信笔成五十首，笑曰：“诗肠枯矣。”亟
呼酒沃之，日未昃，竟成百篇。又回文一首，人以为神。
性嗜酒，朝暮不离杯勺，沈醉堕水而死。时有老儒陈
体方者，亦嗜酒，有索诗者，醉之以酒，辄有佳句。将死，
头戴野花，肩舆遍游田间，狂醉三日而逝。其子韶，字
太和，一生恒游僧舍，号无住发僧，纵酒。工诗，名亚豫
源。一夕醉死友人家。豫源《牡丹诗》，都元敬序而刻之。
体方诗不传，韶仅得二首。

按《苏州府志》：“陈体方，吴县人。家贫嗜酒，尝从人乞饮，
饮时辄成诗累篇，或口占授人疾书，自谓郦生非狂，
必我也者，乃真狂耳。将死，头戴野花，肩舆遍游田间，
狂醉三日乃瞑。子韶，字太和，亦有酒癖，诗才清美，日
与所尝游饮，醉则相和歌，旁若无人者。一生常游僧
舍，号无住发僧。所赋咏，多禅语。一日，醉死友人家。”